Onbetaalde werkers oorstroom hospitaalvleuel(Foto: Daan Stevens/Unsplash.com) Opknappingswerk aan die psigiatriese vleuel van die Charlotte Maxeke-hospitaal in Johannesburg is wéér uitgestel. Dié keer omdat die kontrakteur nie betaal is nie, berig Jack Bloom, DA-woordvoerder vir gesondeheid in Gauteng. Onbetaalde werkers het nou die vleuel met water oorstroom en personeel en pasiënte moes die vleuel ontruim. “Pasiënte word nou in onvoldoende tydelike vleuels geakkommodeer,” sê Bloom. Opknappingswerk aan dié vleuel moes al in 2014 voltooi gewees het, maar is vier keer reeds uitgestel. Die opknapping sal die aantal beskikbare plek van 20 beddens na 40 vergroot. “In 2016 het die koste van die werk reeds verdriedubbel tot R34 miljoen. Toe het Gwen Ramakgopa, destydse LUR vir gesondheid, reeds beloof die hospitaal sou in Maart 2018 voltooi wees,” sê Bloom. Later is die sperdatum uitgestel na 31 Oktober vanjaar, maar die werk is steeds nie afgehandel nie. “Dit wys net weer hoe onbekwaam die departement van infrastruktuurontwikkeling is. Hulle kies aanhoudend boukontrakteurs wat nie die werk kan doen nie of versuim om hulle te betaal, sodat hulle die projek laat vaar,” sê Bloom. Dit is nou al die vierde kontrakteursfirma wat aangestel is om werk aan die vleuel te voltooi.